Koel op kantoor met dié mode-items vir mans’n Vars klerekas vir die somer is beslis nie slegs vir die skoner geslag beskore nie. Dit lyk of netjiese skoene, hemde en blink skoene nie gou uit die mode vir die werkende adamsgeslag sal gaan nie. Dié seisoen is dit geen uitsondering nie: Manne, ŉ stel toeknoophemde en ŉ netjiese das sal jou hierdie somer modieus, en koel, op kantoor hou. Skaf ŉ paar netjiese, toeknoophemde aan. Met die heerlike somerweer sal jy nie sukkel om toeknoophemde met kortmoue in die winkels op te spoor nie. Moet ook nie vaskyk teen ’n gewone wit of swart hemp nie. Put inspirasie uit die modetendens van kleurvolle lentebloeisels en maak jou kas propvol kleur. Hoewel modetendense dikwels aan die verander is, bly dié item ’n tydlose moet-hê‑item vir die werkende man. Foto ter illustrasie. (Foto: Nimble Made/Unsplash) ŉ Netjiese paar werkskoene wat blink gepoets is, kan dié seisoen ŉ ver pad stap. Werkskoene is gepas vir ŉ lang dag op kantoor, so bêre gerus die plakkies en sandale vir naweekuitstappies. Foto ter illustrasie. (Foto: Mark Rabe/Unsplash) Veranderende modetendense laat dikwels die belangrikheid van ’n netjiese das agterweë, maar dit is tog so indrukwekkend wanneer ’n man by ’n vergadering instap met ’n das wat al te netjies om sy nek geknoop is. Trotseer die warm Suid-Afrikaanse weer wanneer jy ŉ das op kantoor moet dra – jy weet nooit wanneer jy die base gaan moet beïndruk nie. Foto ter illustrasie. (Foto: Emannuel Boldo/Unsplash) Die hitte van die somer is dalk hier, maar ’n netjiese baadjie is ŉ stapelitem vir die werkende man. Hou sommer ’n doodgewone werksbaadjie in jou kantoor om aan te trek wanneer jy gaste ontvang of ’n belangrike vergadering bywoon. Jy gaan hom dalk nie deur die hele vergadering aanhou nie, maar jy sal beslis ’n blywende eerste indruk skep. Foto ter illustrasie. (Foto: Hunters Race/Unsplash) Die een ding wat ongelukkig ’n onafwendbare werklikheid word wanneer die somerhitte ons begroet, is die sweetreukie wat onafwendbaar deur die dag ontwikkel. Maak seker dat jy lekker ruik deur in ’n duursame reukweerder te belê. Foto ter illustrasie. (Foto: Mark Chan/Unsplash)